Kampung Parit Mustaffa

Kampung Parit Mustaffa ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Mustaffa merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Mustaffa telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Mustaffa sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 50 buah rumah yang telah dibina di sepanjang aliran Parit Mustaffa menghilir ke muaranya di Sungai Simpang Kiri. Taburan rumah yang dibina oleh penduduk setempat adalah sekata di sekitar bahagian hulu Parit Mustaffa, mahupun di bahagian hilir.

 Geografi 
Kampung Parit Mustaffa ialah sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Mustaffa ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Mustaffa ialah Parit Sulong, yang terletak pada bahagian timur laut daripadanya.

Kedudukan Kampung Parit Mustaffa berada pada bahagian utara Mukim Simpang Kiri. Kampung Parit Mustaffa dihubungkan dengan rangkaian jalan raya negeri Johor iaitu Jalan Negeri Johor J19. Yang berikut merupakan petempatan manusia yang terletak serantau dengan Kampung Parit Mustaffa.

 Kampung Parit Othman di bahagian utara
 Kampung Parit Laman di bahagian utara
 Kampung Parit Lapis Laman di bahagian utara
 Kampung Parit Yusof di bahagian timur laut
 Kampung Parit Jawa di bahagian timur
 Kampung Parit Gawong di bahagian tenggara
 Kampung Parit Puasa di bahagian selatan
 Kampung Parit Mohamad di bahagian selatan

Parit Mustaffa merupakan sebatang parit buatan manusia yang mengairi kawasan Kampung Parit Mustaffa. Aliran air yang bergerak adalah linear, dari arah barat daya ke tenggara, dengan mengalir menelusuri kawasan petempatan manusia dan perladangan seperti tanaman kelapa sawit dan getah. Kepala air bagi Parit Mustaffa berada di kawasan penanaman kelapa sawit yang tidak berpagar dan mengalir ke Sungai Simpang Kiri untuk bergabung dengan sungai itu sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

 Infrastruktur 
Masjid Jamek Kampung Parit Mustaffa (atau Masjid Parit Mustaffa) ialah sebuah masjid di Kampung Parit Laman. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101037.

 Rujukan 

Parit Mustaffa